钦定古今图书集成/理学汇编/学行典/第067卷 > 淮南子 > 《齐俗训》
## 钦定古今图书集成/理学汇编/学行典/第067卷 > 淮南子 > 《齐俗训》

天下，是非无所定，世各是其所是而非其所非，所谓
是与非各异，皆自是而非人。由此观之，事有合于己
者而未始有是也，有忤于心者而未始有非也。故求
是者非求道理也，求合于己者也。去非者非批邪施
也，去忤于心者也。忤于我未必不合于人也，合于我
未必不非于俗也。至是之是无非，至非之非无是，此
真是非也。若夫是于此而非于彼，非于此而是于彼
者，此之谓一是一非也。此一是非隅曲也。夫一是非，
宇宙也。今吾欲择是而居之，择非而去之，不知世之
所谓是非者，不知孰是孰非。